Document ID: 32014R0920

REGULAMENTUL DE PUNERE ÎN APLICARE (UE) NR. 920/2014 AL COMISIEI
din 21 august 2014
de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
întrucât:
(1)
Regulamentul (CEE) nr. 2658/87 a stabilit o nomenclatură a mărfurilor (denumită în continuare „Nomenclatura combinată”), care figurează în anexa I la regulamentul respectiv.
(2)
Clasificarea bucăților de carne de pește ca fileuri de pește sau carne de pește de la poziția 0304 din Nomenclatura combinată se face în funcție de posibilitatea de a identifica aceste bucăți ca fiind obținute din fileuri de pește.
(3)
Termenul „spate” este utilizat ca sinonim pentru fileuri de pești mari în Nomenclatura combinată. Întrucât poziția 1604 din Nomenclatura combinată, care acoperă preparatele sau conservele din pește, face deja referire la „fileuri denumite spate”, ar trebui să se introducă această referire și în capitolul 3 din Nomenclatura combinată, referitoare la pește.
(4)
Luând în considerare anatomia peștilor mari precum tonul (din genul Thunnus), peștele-spadă (Xiphias gladius), marlinul, peștii din familia Istiophorus și peștele-sabie (din familia Istiophoridae), precum și rechinii oceanici (Hexanchus griseus; Cetorhinus maximus; familia Alopiidae; Rhincodon typus; familia Carcharhinidae; familia Sphyrnidae; familia Isuridae), se poate obține un număr maxim de patru fileuri de pește relativ mari pe exemplar (din partea dreaptă și partea stângă, precum și din partea superioară și partea inferioară).
(5)
Pentru a asigura o aplicare consecventă a Nomenclaturii combinate, ar trebui clarificată clasificarea fileurilor denumite „spate” (tăiate sau nu în bucăți) obținute din peștii mari, în cadrul rubricii 0304.
(6)
Este necesar așadar să se insereze o notă complementară în capitolul 3 din partea a doua a Nomenclaturii combinate, pentru a asigura interpretarea sa uniformă în întreaga Uniune.
(7)
Prin urmare, anexa I la Regulamentul (CEE) nr. 2658/87 trebuie modificată în consecință.
(8)
Măsurile prevăzute de prezentul regulament sunt conforme cu avizul Comitetului Codului Vamal.
ADOPTĂ PREZENTUL REGULAMENT:
Articolul 1
În partea II capitolul 3 din Nomenclatura combinată, inclus în anexa I la Regulamentul (CEE) nr. 2658/87, se adaugă următoarea notă suplimentară 2:
„2.
În sensul subpozițiilor din NC menționate la al treilea paragraf, termenul «fileuri» include «spate», adică fâșiile de carne care constituie partea superioară sau inferioară, partea dreaptă sau stângă a unui pește, cu condiția ca măruntaiele, capul, înotătoarele (dorsală, anală, caudală, ventrală, pectorală) și oasele (coloana vertebrală sau osul mare dorsal, oasele ventrale sau costale, arcul branhial sau scărițele etc.) să fi fost eliminate.
Clasificarea acestor produse ca fileuri nu este afectată de tăierea lor în bucăți, cu condiția ca aceste bucăți să poată fi identificate ca fiind obținute din fileuri.
Dispozițiile primelor două paragrafe se aplică în cazul următorilor pești:
(a)
ton (din genul Thunnus) de la subpozițiile NC 0304 49 90 și 0304 87 00;
(b)
pește-spadă (Xiphias gladius) de la subpozițiile NC 0304 45 00 și 0304 84 00;
(c)
marlin, pește călător și pește-sabie (din familia Istiophoridae) de la subpozițiile NC 0304 49 90 și 0304 89 90;
(d)
rechini oceanici (Hexanchus griseus; Cetorhinus maximus; familia Alopiidae; Rhincodon typus; familia Carcharhinidae; familia Sphyrnidae; familia Isuridae) de la subpozițiile NC 0304 49 90 și 0304 89 59.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 august 2014.

Labels: 3
17